نو ر محمد کہتر

**نو ر محمد فریدی کہتر** سرائیکی ادب میں نمایا ں مقام رکھتے ہیں۔ تحریر محمد عدنان فدا سعیدی

اہل اللہ کے اوصاف جو قرآن کریم اور فرامین مصطفٰی کریم کی رو سے علما کرام نے بیان فرمائے ہیں ان کی تعداد تقریباً 56 ہے۔ ان میں سے ایک اہم ترین صفت کسر نفسی ہے۔ خود کو مہتر (اعلٰی) تصور نہ کرنا بلکہ 'کہتر" سمجھنا یہ بھی عجز وانکساری کی اعلٰی مثال ہے۔ کہتر جس کے لغوی معانی نہایت کم تر، کم رتبے کا، کم درجے کا، کم حیثیت کا،زیادہ چھوٹا، بہت حقیر، کمتر، چھوٹا، ادنی، پست کے ہیں۔ سرائیکی زبان و ادب سے تعلق رکھنے والے افراد جب لفظ کہتر سنتے ہیں تو ذہن میں فورا  معروف سرائیکی شاعر حضرت علامہ نور محمد کہتر فریدی رحمۃ اللہ علیہ کا نام آتا ہے۔جن کو آج سے ایک سو سال قبل بھی سلطان الشعراء کے نام سے جانا جاتا تھا۔ حضرت علامہ نور محمد کہتر فریدی کی ولادت آج سے 131 برس قبل  بمطابق 1894ء میں تحصیل جتوئی کے پسماندہ علاقہ سبائے والا میں ہوئی۔ ابتدائی تعلیم تحصیل جتوئی کے نواحی علاقہ جھگی والا (کوٹلہ بندعلی) میں استاد مولانا غلام حسن صاحب سے حاصل کی۔بعد ازاں کراچی تشریف لے گئے وہاں مولانا فضل حق صاحب سے علوم دینیہ میں مہارت حاصل کی۔

صاحب اپنے استاذ گرامی مولانا فضل حق صاحب سے انتہائی عقیدت رکھتے تھے ۔ 1947 میں جب آپ کا پہلا نواسہ پیدا ہوا اس کا نام اپنے استاذ محترم کے نام کی نسبت سے فضل حق رکھا۔

مولانا نور محمد کہتر فریدی صاحب کو بچپن سے ہی فیضان چشت اہل بہشت کا بخت نصیب ہوا۔  ابھی آپ کا بچپن ہی تھا کہ فرزند فرید خواجہ غلام نازک کریم آف کوٹ مٹھن شریف جو سالانہ اپنے مریدین و معتقدین کے ہاں تشریف لایا کرتے تھے۔ایک دفعہ کہتر صاحب کی والدہ آپ رحمۃ اللہ علیہ کے پاس دعا کے لیے حاضر ہوئی اور عرض کی کہ میرا بیٹا پڑھتا نہیں ہے۔ حضرت خواجہ نازک کریم نے دعا فرمائی اور کہتر صاحب کو پڑھنے کی تلقین فرماتے ہوئے کہا بیٹا پڑھا کرو ۔ ولی کامل کی دعا موثر ثابت ہوئی اور وہ بچہ اپنے دور کا زبردست عالم واعظ اور شاعر بن کر ابھرا۔ علامہ نور محمد کہتر فریدی کو اپنے مرشد خواجہ نازک کریم سے کمال محبت تھی ۔ اپنے اشعار میں اس کا بخوبی اظہار فرماتے ہیں کہ

ہن عشق دے راہ پرخطر

چاڑھیاں لاہیاں تلکن دے ݙر

تکڑا تھی کہتر غم نہ کر

نازک مٹھا رہبر ݙسے ۔۔

ایک اور جگہ فرماتے ہیں کہ

موہن مٹھا ہن کون ملاوے

کہتر پل وچ پیر پچاوے

بنڑ نازک دلدار وو

شالا عربی لہم سنبھالاں ۔۔

حضرت علامہ نور محمد کہتر فریدی ملک کے طول و عرض میں سرکار دو عالم صلی اللہ علیہ والہ وسلم کے اوصاف حمیدہ بیان کرنے کے لیے محافل میلاد النبی پر تشریف لے جایا کرتے تھے علامہ نور محمد کہتر فریدی نہ صرف زبردست شاعر تھے بلکہ منبع علم وعمل بھی تھے۔انتہائی منکسرالمزاج شخصیت کے حامل اللہ کے برگزیدہ بندوں میں ان کا شمار ہوتا تھا۔ریاست بہاولپور، رحیم یار خان،ڈیرہ اسماعیل خان ،تونسہ شریف ،سنانواں ،کوٹ ادو ،لیہ، راجن پور و دیگر علاقہ جات تک عشاقان عربی کریم کے دلوں کو نعتیہ کلام سے منور فرماتے رہے۔ آج بھی ان علاقہ جات میں بیشتر محافل میلاد النبی پر کہتر صاحب کا کلام سنا اور سہراہا جاتا ہے۔ ان کی شاعری میں قرآن و احادیث کے جگہ جگہ حوالے ملتے ہیں۔ ایک شعر دیکھیے کہ

جیندا رب خود شان ودھاوے

اوندیاں عظمتاں کون گھٹاوے

جے کجھ مونجھ وی دل تے آوے

قسماں چا چا رب مناوے

خود مصحف کل اذکار دلبر عربی دے

مندرجہ بالا شعر میں"وَ رَفَعْنَا لَكَ ذِكْرَكَ"اور ہم نے(اے محبوب) آپ کے لیے آپ کا ذکر بلند کر دیا ہے". سورہ الانشراح (سورت 94)

اور لَاۤ اُقْسِمُ بِهٰذَا الْبَلَدِ(1)وَ اَنْتَ حِلٌّۢ بِهٰذَا الْبَلَدِ(2). ترجمہ: کنزالایمان مجھے اس شہر کی قسم ۔ کہ اے محبوب تم اس شہر میں تشریف فرما ہو۔  کے مفاہیم واضح ہیں

نبی کریم صلی اللہ علیہ والہ وسلم کا گذر جہاں سے ہوتا وہاں خوشبو پھیلی ہوتی چنانچہ کہتر صاحب کا شعر دیکھیے

رہ ونجن ہبکار کئی ݙینہہ ، نوشہ لنگھ ویندا جتھوں

کیا مجال اتھ مشک کستوری توݨے عنبر ہووے

امام بخاری نے ایک روایت بیان کی ہے کہ حضرت جابر رضی اللہ عنہ سے مروی ہے کہ حضورنبی اکرم صلی اللہ علیہ والہ وسلم کسی بھی راستے پر نہیں چلے یا کسی راستے پر نہیں چلتے تھے جس میں کوئی آپ صلی اللہ علیہ والہ وسلم کو تلاش کرتا مگر یہ کہ وہ آپ صلی اللہ علیہ والہ وسلم کے پسینہ مبارک کی خوشبو سے پہچان لیتا کہ آپ اِس راستے پر چلے ہیں۔ یا کہا: آپ صلی اللہ علیہ والہ وسلم کے پسینہ مبارک کی مہک سے پہچان لیتا۔"

ان کے مشہور کلام "جیہڑے گھر محمد آ مہمان تھیوے" سے ایک شعر ملاحظہ فرمائیں

جے تئیں پیارا ہووے محمد نہ سب توں

نہ کوئی او تئیں کامل ایمان تھیوے

اس شعر میں صحیح بخاری کتاب الایمان کی معروف حدیث کا مفہوم واضح ہے۔ کہ تم میں سے کوئی اس وقت تک مومن ہو ہی نہیں سکتا جب تک وہ مجھے اپنی جان سے بھی زیادہ محبوب نہ جانے۔

علامہ نور محمد کہتر فریدی کے سینکڑوں ایسے اشعار موجود ہیں جن میں قرآن و احادیث کے مفاہیم واضح طور پر ملتے ہیں۔

كُلُّ مَنْ عَلَیْهَا فَانٍ  کا مفہوم آپ کی شاعری میں اس طرح ملتا ہے کہ

لکھاں کڑیاں تے ڳبھرو ڳئی نگل مٹی کھا

کیتے مانواں توں ٻچڑے آ موت جدا

چلے وس نہ روون کھڑے بھیݨ بھرا

لکھ واری پئے سڈن ، ہک پھیرے چا الا   ہے فنا ہے فنا ہے فنا ہے فنا

اِنَّا لِلّٰہِ ہے ݙس ملک ہئیں کیندا توں

ویسیں کنتے وَاِنَّآ اِلَیْہِ رَاجِعُوْنَ

جیڑھا راہ گھن کے ٹرسیں،ہے خدا ہوں رہوں

جیندا ہئیں کہتر آ ، دل ہوندے نال لا

ہے فنا ہے فنا ہے فنا ہے فنا

مولانا کہتر صاحب نے عصر حاضر کے فتنے سے آگاہی اس انداز میں دی

تھیے بخیل امیر کبیرن

مسکین فقیر ظہیرن

رناں بنڑیاں وزیر مشیرن

کرے مرد جو رن فرمائے

کئی آئے اسلام دے بانی

دلوں دشمن سجن زبانی

کتھ رہ گئی مسلمانی

پٹے ماس بھرا دا بھرا ہے۔

الغرض علامہ نور محمد کہتر فریدی کا کلام سرائیکی ادب کا بیش قیمت سرمایہ ہے۔راقم الحروف مضمون کی طوالت کے پیش نظر تحریر کے اختصار پہ مجبور ہے۔

کہتر صاحب نے دو شادیاں کیں۔پہلی اہلیہ سے ایک بیٹی اور دوسری اہلیہ سے ایک بیٹا اور دو بیٹیاں اللہ نے عطا فرمائیں۔ بیٹا ولادت کے چند روز بعد ہی وفات پاگیا۔ آپ کے ایک داماد صوفی حسین بخش جو معروف نعت خواں تھے  تادم وفات آپ کے ساتھ رہے۔ 1947 میں آپ کا وصال ہوا۔وفات سے چند روز قبل اپنے ایک عقیدت مند جام اللہ ڈتہ پنوار سے کہتر صاحب نے فرمایا کہ ہمارے پاس عربی کریم صلی اللہ علیہ والہ وسلم کی" چٹھی " پہنچ گئی ہے بس ہماری (سفر آخرت کی)تیاری ہے۔ مجھے سڑک والی خامع مسجد کے قریب دفن کرنا جہاں کریم بخش المعروف کریمنڑ فقیر دفن ہے۔ کچھ روز بعد ہی 2 رجب المرجب بروز جمعرات آپ نے اپنے داماد میاں حسین بخش کو بلایا اور فرمایا بیٹا مجھے درد شکم محسوس ہورہا ہے ایسا کرو میری قلم دوات لادو میں نے عربی کریم صلی اللہ علیہ والہ وسلم کی بارگاہ میں کچھ عرض کرنی ہے پھر یہ کلام لکھا

دل غیر دی تانگھ مکا چکی ہے

مٹھے مدنی دے ہتھ تے وکا چکی ہے

ݙکھی دل کوں ہند ݙکھاوندی ہے

ٹھڈی ہیلی عرب کنوں آنوندی ہے

ساکوں ڳال نہ ہݨ کوئی بھانوندی ہے

سک عربی دی سینے سما چکی ہے

کالے عمل میکوں پئے ڈریندے ہن

تیڈی شان امید ودھیندے ہن

ڳل بریاں کوں آپ چا لیندے ہن

ایہا کئو  کنیں ساݙے آ چکی ہے

ہے بیگانیاں وچ گزران ساݙی

سݙو  کول چھڑاوو جان ساݙی

ݙکھی نبھدی ہے ہک ہک آن ساݙی

سکھ سڑ گن خوشی کملا چکی ہے

توݨیں کہتر عمل نہ بھلڑے ہینیں

پر سک کوں سڄݨ سولڑے ہینیں

بوبکر و عمر کیویں رلڑے ہینیں

سک یار دے کول سما چکی ہے۔

یہ کلام لکھنے کے بعد چادر اوڑھ کے سو گئے کچھ دیر بعد دیکھا تو آپ وصال فرماچکے تھے ۔ آپ کا مزار پرانوار قبرستان بستی ڈانوراں نزد سبائے والا میں مرجع خلائق ہے جہاں 2 رجب المرجب کو سالانہ عرس مبارک کی پروقار تقریب کا انعقاد کیا جاتا ہے۔

قبر وچ حسنین دا صدقہ ، نہ رولیں آ ونڄیں

تیڈے قدمیں پاک وچ سر بھر ہووے کہتر ہووے

## ولادت
کہتر 1894ء میں سبائے والا مظفر گڑھ پاکستان پیدا ہوئے۔
## حوالہ جات

زمرہ:1894ء کی پیدائشیں
زمرہ:1947ء کی وفیات
زمرہ:سرائیکی زبان کے شعرا
زمرہ:ضلع مظفرگڑھ کی شخصیات
زمرہ:مظفرگڑھ کی شخصیات